Maia Sandu: Republica Moldova nu se rupe de Rusia, ci de Rusia agresivă
- Maria Dima
- 1 martie 2024, 14:14
Președintele Republicii Moldova, Maia Sandu, a declarat că țara sa nu are nimic împotriva rușilor, ci împotriva tancurilor rusești. Liderul de la Chișinău a mai spus că își dorește, pe viitor, să aibă relații pașnice cu Kremlinul.
Republica Moldova nu se rupe de Rusia, ci de Rusia agresivă a declarat Maia Sandu. "Vreau să fie foarte clar, noi nu avem nimic împotriva ruşilor, noi avem împotriva tancurilor ruseşti. Noi nu avem ceva împotriva lor, noi vrem doar ca Federaţia Rusă, ca şi alte state, să respecte Republica Moldova, să respecte alegerea cetăţenilor Republicii Moldova. Noi suntem o ţară democratică, încă trebuie să mai consolidăm această democraţie, dar oamenii decid ce fac, unde merg, cu cine cooperează", a spus Maia Sandu la Jurnal TV.
Președintele Republicii Moldova a mai declarat că își dorește ca, într-un viitor apropiat, să vadă o Rusie pașnică. Noi nu ne rupem de Rusia, noi ne rupem de Rusia agresivă. Noi ne dorim să vedem o Rusie paşnică într-un viitor apropiat şi democratică şi să avem relaţii bune. Noi ne dorim relaţii bune cu toate statele. Ca să fie foarte clar, acum ne rupem de Rusia agresivă şi este alegerea lor, pentru că s-a ajuns aici".
Republica Moldova și ieșirea din acordurile semnate de CSI
Referitor la ieşirea ţării din acordurile semnate cu Comunitatea Statelor Independente (CSI), Maia Sandu a precizat că aceste acorduri se examinează prin prisma interesului cetăţenilor Republicii Moldova. "Anumite acorduri care nu sunt în interesul Republicii Moldova sunt întrerupte, altele, dacă mai reprezintă nişte beneficii – nu. În toate acţiunile pe care le facem, pornim de la interesul cetăţenilor", a explicat Maia Sandu.
Miercuri, purtătoare de cuvânt a ministerului rus de Externe, Maria Zaharova, a avut un comentariu dur în briefingul de presă la adresa Moldovei şi mai ales a preşedintei Maia Sandu, criticând inclusiv denunţarea unor acorduri pe care Chişinăul le avea cu CSI şi la care a renunţat, potrivit newsmaker.md. Tot miercuri, ministrul Afacerilor Externe, Mihai Popşoi, a declarat că relaţiile diplomatice dintre Republica Moldova şi Rusia sunt "la cel mai jos nivel din istorie". Potrivit oficialului, acest lucru este explicabil în condiţiile în care Rusia "ucide zilnic, sugrumă copii, femei, bătrâni, distruge locuinţe".